מאז 1167 אוקספרד היא העיר האוניברסיטאית המפורסמת בעולם. בין בוגרי אוקספורד נמנים 48 זוכים בפרס נובל, 26 ראשי ממשלה בריטיים, 28 נשיאים מרחבי העולם, משוררים כמו פרסי שלי, אוסקר ווילד, וו. ה. אודן ועוד. עיר קטנה עם סמטאות ימי ביניימיות, ספריות, כנסיות, בתי אבן מכוסי מטפסים ופקולטות האוניברסיטה המפוזרות בכל העיר. בנוסף למוזיאונים מרתקים, כולל מוזיאון הסיפור החדש מקום נפלא לבלות בו עם הילדים או לחזור לילדות, למסעדות הטובות, לפאבים ההיסטוריים ולתחביב המקומי, "פנטינג" אותו שיט משונה עם מוט עץ לדחוף עימו את הסירה השטוחה — או בלשון אחרת, לשוט עם ברבורים.
במובנים מסויימים, קיימברידג' היא אחותה הקטנה של אוקספורד. אין תאריך מדויק לייסודה של האוניברסיטה בעיר. מקובל לייחס את שנת ההקמה ל־1209 כאשר זוג מלומדים עזבו במחאה את אוקספורד, לאחר הוצאתו להורג של אחד מחבריהם, וייסדו אוניברסיטה חלופית בקיימברידג'. העיר היא אחת היפות באנגליה. חצרות עתיקות, מבנים ימי ביניימים, גינות בריטיות קטנות הפורחות בשלל צבעים, והקולג'ים המפורסמים של האוניברסיטה: רחבי ידיים, מוקפים בפארקים ירוקים וביניהם הנהר זורם שקט בין גדות מלבלבות. גם קיימברידג' ניפקה המוני בוגרים מפורסמים ומעל לכול, כמו אוקספורד צרתה, היא עיר תוססת בחיים סטודנטיאלים: 20,000 סטודנטים בעיר של מאה אלף איש.
אוקספורד וקיימברידג' לא מוכרות במחוזותינו כיעדים תיירותיים פופולריים, אך מדובר בשתי ערים שרגילות לארח מבקרים רבים, בין אם תיירים מקומיים המגיעים אליה מרחבי הממלכה המאוחדת, סטודנטים פוטנציאליים ותיירים מחו"ל. הביקור בערים מהווה כשלעצמו טיול נאה, או לחילופין קפיצה של יום-יומיים עבור מי שמבקר בלונדון.
מזג האוויר באוקספורד וקיימברידג', בדומה לרוב הערים באנגליה, יכולה להגיע לטמפרטורות מאוד נמוכות בחורף, בסתיו ובאביב. התקופה הנעימה ביותר, ויש שיגידו היחידה מבחינת מזג אוויר, היא הקיץ, בין מאי ליולי. ואכן רוב האנגלים מודעים לכך, והערים מתמלאות בחודשי הקיץ. ביולי ובאוגוסט הסטודנטים נמצאים בחופשה, כך שתזכו לחוות פחות את האווירה הסטודנטיאלית. לא ברור אם מדובר ביתרון או חסרון. ספטמבר ואוקטובר עדיין נעימים ומשתלבים עם תחילת הלימודים וההילולות שמתלוות לה.
אם אתם מתכננים לבלות רק מספר ימים בערים האלה, שימו לב שלא מומלץ להגיע במהלך סוף השבוע, אז הערים עולות על גדותיהן במבקרים ובסטודנטים. בימי שני רבים מהמוזאונים סגורים ולכן אם אתם נמצאים באזור רק מספר ימים מומלץ לבקר בימים שלישי עד ששי.
מלונדון קל מאוד להגיע לאוקספורד וקיימברידג'.
משדה התעופה הית'רו ניתן לעלות על רכבת לאוקספורד או לקיימברידג'. הנסיעה לאוקספורד אורכת כשעה ו־45 דקות ועולה 50-25 פאונד, תלוי בטיב הכרטיסים ובתאריכים. הנסיעה לקיימברידג' אורכת שעתיים ורבע ומחירה דומה.
שירות אוטובוסים מהית'רו לשתי הערים מהווה חלופה לא רעה לרכבת. הנסיעה באוטובוס לאוקספורד אורכת שעה וחצי ועולה כ־25 פאונד. האוטובוס לקיימברידג' יגיע לעיר תוך שעתיים וחצי ועלות הנסיעה היא 15 פאונד בלבד.
ההגעה ממרכז לונדון לערים נוחה עוד יותר, ישנם יותר אוטובוסים ומחירם זול יותר.
הנסיעה מאוקספורד לקיימברידג' עלולה להיות מפרכת. אמנם קו אוטובוס מחבר בין שתי הערים, אך הנסיעה אורכת בין שלוש וחצי לארבע שעות. מחיר הכרטיס 15 פאונד.
אוקספורד וקיימברידג' הן ערים בריטיות אליטיסטיות, המחייה בהן אינה זולה והן יכולות להתחרות בלונדון עצמה בכל מה שקשור למחירי מלונות וביגוד. למרות זאת, הפאבים המקומיים מציעים אוכל במחירים סבירים ושתייה במחירים הרבה יותר סבירים, וישנן אופציות לינה אלטרנטיביות למלונות.
אוקספורד וקיימברידג' ערים די קטנות. הדרך הטובה ביותר לראות אותן היא ברגל, או מקסימום בעזרת שיט בסירות הממלאות את נהרותיהן. אם אתם לנים מחוץ למרכז העיר אולי תצטרכו לנסוע באוטובוס, אך אין צורך לקנות חופשי-חודשי לשם כך. בשום פנים ואופן, אל תנסו להגיע לתוך הערים עם רכב שכן מדובר במשימה שתסתיים בתסכול רב.
לא פשוט למצוא חדר מלון נורמלי בכל אחת מהערים בפחות מ־120 פאונד ללילה. מי שהמחיר יקר עבורו, ישמח לגלות שבשתי הערים יש לא מעט דירות נחמדות זמינות דרך Airbnb. המחירים לא זולים בהרבה ממחירי המלונות אבל תוכלו למצוא בית שלם למספר משפחות במחירים משתלמים. חדרים בבתים של דיירים מקומיים זולים בהרבה מהמלונות והדירות. דירות יחיד שמחירן לא זול בהרבה ממחירי המלונות מציעות פעמים רבות מיקום אטרקטיבי יותר במחיר זול יותר ממלון במקום מקביל.
אופציה מסקרנת נוספת עבור מי שרוצה לחוות את העיר כפי שהסטודנטים הגרים בה חווים אותה, היא לנסות ולהזמין חדר במעונות הסטודנטים בקולג'ים השונים. חלק מהקולג'ים מפוארים במיוחד, בעיקר הבניינים בהם הם ממוקמים. החדרים עצמם עלולים להיות קטנים, אך מצבם משתנה דרסטית בין קולג' לקולג'. באתר www.universityrooms.com תוכלו לבדוק אם ישנם חדרים פנויים בתאריכים הרלוונטיים לביקורכם.